শেষে এক চলন্ত মোটরবাইকে ধাক্কা খেয়ে অচেতন হয়ে পড়ে যান তিনি। ওই বাইক-আরোহীই ক্ষতবিক্ষত অন্তরাকে উদ্ধার করেন। এরপর একটি গাড়িতে করে অন্তরাকে হাসপাতালে নিয়ে যান। কিন্তু শেষরক্ষা হয়নি। চিকিৎসকেরা তাঁকে মৃত ঘোষণা করেন। 
পুণের তথ্যপ্রযুক্তি সংস্থার ওই সফ্‌টওয়্যার ইঞ্জিনিয়ারের খুনের তদন্তভার রবিবার হাতে নিয়েছে ক্রাইম ব্রাঞ্চ। যদিও যার বিরুদ্ধে অন্তরার পরিবারের অভিযোগ, তাঁর সেই বন্ধু সন্তোষ কুমারকে এখনই গ্রেফতার করছে না পুলিশ। এদিন সন্তোষের বেঙ্গালুরুর বাড়িতে যায় ডেহু রোড থানার পুলিশ। জেরার জন্য তাঁকে তলব করা হয়েছে। তদন্তকারী অফিসার অরুণ মোরে এদিন ‘এবেলা’কে বলেন, ‘‘খুনের তদন্তভার ক্রাইম ব্রাঞ্চকে দেওয়া হয়েছে। অন্তরার এক বন্ধুকেই দায়ী করছেন নিহতের বাবা। তবে এখনও আমাদের হাতে এই বিষয়ে সুনির্দিষ্ট কোনও প্রমাণ নেই।’’
অন্তরার অফিস সূত্রের খবর, শুক্রবার রাত সাড়ে ৮টা নাগাদ অফিস থেকে বেরিয়ে অটোয় চড়ে এক বন্ধুর বাড়ি যাওয়ার কথা ছিল অন্তরার। অফিসের গাড়ি নিতে চাননি তিনি। অফিস থেকে বেরিয়ে কেএনবি চকের দিকে যাচ্ছিলেন। কিছুক্ষণের মধ্যেই তাঁর উপর হামলা চালায় দুষ্কৃতী। মাথায় এবং ঘাড়ে তিনটি কোপ দেওয়া হয়। তাৎপর্যপূর্ণ বিষয় হল, ঘটনার সময় এলাকায় অনেক ল্যাম্পপোস্টেরই আলো জ্বলছিল না। ওই এলাকাটি সিসিটিভি নজরদারির আওতায় নেই। পুলিশের অনুমান, এই বিষয়টি জানা ছিল দুষ্কৃতীর। সেই কারণে হামলার জন্য ওই জায়গাটি বেছে নেয় সে। 
হামলার পর চিৎকার করতে করতে রাস্তা দিয়ে দৌড়তে শুরু করেছিলেন অন্তরা। ওই সময় মোটরবাইকে চেপে যাচ্ছিলেন সত্যানন্দ কুশনানন্দ সিংহ নামে এক ব্যক্তি। তাঁর গাড়ির সঙ্গে ধাক্কা লেগে অজ্ঞান হয়ে রাস্তায় পড়ে যান অন্তরা। সত্যানন্দই পুলিশকে জানিয়েছেন, তখনই একটি গাড়ি আসছিল। ওতেই অন্তরাকে চাপিয়ে ধন্বন্তরি হাসপাতালে নিয়ে যাওয়া হলে সেখানে তাঁকে মৃত বলে ঘোষণা করা হয়। সত্যানন্দই পুলিশের কাছে অভিযোগ দায়ের করে জানান, অন্ধকার থাকায় তিনি হামলাকারীর মুখ দেখতে পারেননি। তবে সে একটি নীল রঙের টি-শার্ট পরেছিল।
শনিবারই অন্তরার বাবা দেবানন্দ পুণে যান। তিনি সন্তোষের বিরুদ্ধে লিখিত অভিযোগ দায়ের করেছেন। সন্তোষ অন্তরাকে ফোনে বিরক্ত করতেন বলে অভিযোগ। পুলিশ জানিয়েছে, একটি প্রশিক্ষণের ব্যাপারে সন্তোষ পুণে গিয়েছিলেন। পরে তাঁর সঙ্গে অন্তরার পরিচয় হয়।